khistorydata/jeongjo-sjw-relations huggingface dataset:
정조 9년 · 목
所懷以爲。臣等伏見正言趙雲紀引避啓辭。則以臣等封章伏閤成班時辟除事。謂以旣無法式。不職事面。不欲深責等語。多般侵斥。蓋館學伏閤時辟除。自是古規。而非爲儒生自尊之地。四學靑衿錄櫃。列置疏班。滿朝縉紳之祖先名字。皆在櫃中。故大臣以下莫不避馬者。不但出於敬疏廳而已。若夫奉牌之人。則初未當辟之。故臣等伏閤時。自臺憲以至巡將監軍。不但不辟。亦皆起立而致敬矣。末有一朝士着笠袍。馳馬直前。館隸依例往執其帶隸之際。始聞其爲承牌臺諫。而雖是笠袍。旣云承牌。故初不捉來。使之置之。其時事實。不過如斯。噫。彼臺臣必欲生事。侵辱疏儒。臣等旣遭臺言。何敢晏然入堂云云。敎以。昨見正言趙雲紀避辭。意謂雲紀則公服造公。命牌導前。而諸生等未諳格例。執置呵隸云矣。觀此捲堂所懷。臺臣事。可謂極乖當。時帶臺職者。無得便服出入。自是不易之常規。況詣闕之時乎。又況承牌之行乎。然於避啓之辭。專諱本事。乃反譏詆諸生。擾聒場中。添一葛藤。於是乎有冒越法禁之失。有惹起事端之跡以今靜鎭之道。不可不明示好惡。以謝諸生方生之氣。當該臺臣。特施譴削之典。且以捲堂事言之。輒從士氣邊歸重。前後處分。曲爲多士地。多士亦當體悉。大抵 聖廟空堂。事體何等至重。而數旬之內。五次捲堂。微事輾轉至於推上。此已太涉支蔓矣。至於今日事。臺臣雖有所失。云是承召之行。則諸生何不以公服人待之。且其所懷中拈出靑衿錄三字。語及縉紳之祖先。不料首善之地。有此乖激之習。此而不卽矯其非。則甚非導正之義。以此意卿其曉諭後。他儒生卽爲勸入。仍設食堂後草記。
정조 9년 · 강
備局以長津設邑。長坡設倉收議啓。
정조 9년 · 목
備邊司啓言。臣等以長津設邑。長坡設倉便否。就議于時原任大臣。則左議政洪樂性。領府事金尙喆。病不得收議。領敦寧鄭存謙以爲。設邑事巨。貴在愼始。雖以茂山之土沃民聚。先置邊將。審利害察便否。積有年所。灼見其大有效而必可行然後。始乃設邑。不但爲創設糜費之難辨也。長津今纔變通。設鎭屬耳。未見成效。不宜遽議其設邑。惟當審愼而處之。長坡地旣荒絕。戶亦零星。前頭民戶之加聚奠居。有難遙度。倉厫設置。只增弊端。依前置之。恐似爲宜云。判府事徐命善以爲。臣於昨冬覆奏時。以長津則姑陞僉使。長坡則有難輕議。有所仰陳。別無他見云。判府事李徽之以爲。無論設邑設防營。措置之初。多有難便之端。該鎭旣陞僉使。惟在於擇人。設邑與設防營之議。姑置之無妨。長坡設倉。地是邊境。事係創始。實難遽議。且新設鎭堡。恐不無弊端。置之似好云。判府事李福源以爲。長津民人之願邑不願鎭。蓋因擇送之道。邊將不如守令也。且軍屬於鎭。民屬於邑。長津之距咸興絕遠。民之疾苦。官不得如也。今則旣陞爲履歷僉使。擇送之道。非前日比矣。軍與民皆屬僉使。亦無民邑隔遠之弊。變通纔一年。今又改易。則關防未必增重。事體或近煩屑。長坡設堡便否。雖難遙度。而設倉則似有益無害。嘗聞議者之言。北關土廣而民稀。豐年則用穀如土。不知儲畜。一遇歉荒。專仰南穀。若於沿海及深陜。多置倉舍或五六間或十餘間。如古社倉之制。豐年貿穀儲峙。不必使官吏掌之。只使社任里任輩典守糶糴。則旣除穀賤之患。且爲水旱之備。亦可無設置煩擾之弊云。今此長坡雖不設堡。設倉之議。恐在當許云。判府事金煜以爲。長津之幾百里幅圓。累千戶民居。爲關防要害之地。則設置官長。統轄而鎭撫之。計之得者。無容更議。而今已陞爲重鎭。建置僉使。畀之以鎭撫之責。又何必置鎭未幾。改以設邑。不究實效之有無。徒取稱號之高下耶。惟是民情之願邑不願鎭。儘如道帥臣狀啓中所陳。則關防設施之道。當以順民情爲務。而鎭卒土兵之稱。人皆賤之。不得與平民等矣。願爲邑民而不願鎭民。亦民情之固也。民情所不願。有不可不念。設邑雖有煩費之弊。姑且依民情施行。似或便宜。長坡設創之議。實爲邊氓湊集之地。則殆若古人募民實邊之意。而卽今新接之民。不過五六戶云。此所謂朝聚暮散。無恒其居者也。勿侵戶役。不徵田稅。帥臣之言得矣。而先設庫舍。以待捧糴。恐涉太早計云矣。長津民人之願邑不願鎭者。道帥臣論列備盡無餘。而統以言之。不過曰壓避土兵之名而已。而土地人民。旣已幷付。倉厫獄訟。亦令主張。規模凡百。無異邑治。有監任焉。有將校焉。有吏卒焉。自可以隨其地處。分以授之。則一鎭民人之擧皆厭避於土兵云云。恐未知其必然。且開荒之地。始置鎭次設邑。在本道亦有茂山之例。槪緣邑治之設。事面稍大。糜費不少。故先之以鎭。明知其便當。然後設邑故也。今於長津。宜無異同。依前以邊地僉使。另擇下送。待其蔚有成效。設爲邑治。恐合事宜。長坡事。所居民戶。不過五六。設鎭非所可論。設倉亦涉張大。姑令依帥臣所請。勿侵役勿定稅。或設倉或設堡。誠爲穩當。而非但事關更張。諸大臣之議。又如是參差。不敢擅便。請上裁。敎以。長津設邑事。卿等之議。儘有意見。民情雖曰不願設鎭。願設邑治。設鎭未過周歲。又令設邑。甚非朝家經遠謀始之體。更觀前頭。陞作邑治。如茂山已例固好。聞其地方殆至數百里。民戶不下累千戶。關防也土地也人民也。視三甲反有勝焉。是有邊將之名。兼守令之責。軍田籍三政。一委該鎭。使之專意主管。亦似得宜。係是新創之地。卽係民所不願之事。自該鎭苟能從長方便。則以公以私。成效必多裨益。以此意行會道帥臣處。使之依此擧行。擧行形止。倂與措置事目。須卽條列狀聞。長坡設倉事。卿等言亦甚便當。依草記施行。
정조 9년 · 강
命道臣不緊辭疏勿捧。
정조 9년 · 목
敎曰。館學生疏批。不賜允可。自有斟量者存焉。予所講明而尊慕之者。豈後於拜疏諸生。以今朝衆也世道也。果何等時也。藉令諸生有十倍層激之擧。予則萬萬無頹波助瀾之理。況於最初捲堂批旨。已示好惡之涇渭。止此足矣。何必遞罷方伯邑守然後。方可以快於心乎。事到快處。易生病敗。惜乎諸生之慮未及此。至於錦伯擧措。非曰得宜。而一事二事。互相抉摘。使世道朝象。日就泮溴。諸生其可辭其責乎。今則已捲堂矣。已陳疏矣。事亦可謂妥帖。爲錦伯者。但當有改無勉。求所以解論之方。更安敢以疏煩聒。至煩酬應。此後道臣不緊辭疏。政院竝勿捧入。
정조 9년 · 강
戶曹以肅川等邑陳告人査得啓。
정조 9년 · 목
該曹啓言。謹依判下。卽爲關飭於該道道臣。使之各別祥査。具由狀聞。土地陳告人。査問於內帑庫書員黃德淳。則以爲因京居徐禎遇之言。果爲手本云。而所謂禎遇。前已下往平安道。時未還來云。故發關捉來。嚴査委折。則禎遇所供內。以爲昨年冬。以肅川寧邊順川量外漏結加大田事。陳告于戶曹。受公事下去之際。德淳來問其委折。故寧邊順川漏結結數。只爲酬酌而已。元無陳告於內帑庫云。內帑庫書員德所供內。以爲自前與禎遇相親之間。聞其戶曹關文。下往平安道。詳問寧邊順川漏結結數於禎遇而謄置矣。今年正月。果爲手本。而當初得聞。由於禎遇之言云。屢次嚴問。一辭納供。終始抵賴。而昨年禎遇呈訴本曹。旣受關文。又爲言告內庫。必欲售圖賞之計者。尤極奸惡。禎遇等昨年陳告本曹者五人。幷移付刑曹。使之更加嚴覈。照律重繩。敎以。毋論內庫與戶曹。不當陳告處陳告。其罪固無間。然其中自初陳告人。今旣査得。待該道査報上來。令該曹懲治。大抵祛其太甚足矣。其餘干連人等。治罪放送事分付。雖以奸細之徒。無隙則不可乘。此後先自本曹惕念。毋或如前曲循。
정조 9년 · 강
重推刑曹判書徐浩修。
정조 9년 · 목
敎曰。除拜已久。尙不出肅。事體未安。刑曹判書徐浩修推考。牌招申飭行公。○浩修牌不進。敎以。飭敎之下。豈敢若是。況近無可言之情勢乎。從重推考。更卽牌招。申飭行公。浩修再牌不進。敎以。又此違牌。此何事體。更卽牌招。斯速膺召。
정조 9년 · 강
詣璿源殿。行 展拜。
정조 9년 · 목
敎曰。到記講製不遠。在外大司成許遞。
정조 9년 · 강
獻納徐秉德上疏懲討。兼陳詰戎之策。賜批。
정조 9년 · 목
疏略曰。天下之惡。莫大於亂逆。王者之政。莫嚴於懲討。自丙丁至昨今。許多凶逆。罪關 宗社。惡盈天地之類。指不勝屈。而惟我聖上。每當鞠訊。輒施寘假。顯戮者尙多假息。收孥者或從輕律。一逆纔勘。二逆復闖。伏願肅將天威。亟允臺啓。前後群兇。新舊諸賊。戮之孥之殛之。嚴天誅正王法焉。臣抑有過憂焉。今我國家。百年昇平。四方無虞。孱疲軍卒。不習坐作之節。朽破器械。實無擊刺之用。馬兵無騎。出貰考點。束伍虛簿。雇立赴操。而藩閫守令。無一人留意於戎務。脫有緩急。將何以折衝而禦侮哉。伏願博詢廟堂。周咨將臣。申明詰戎之策。批以。首陳事悉諭。附陳事。令廟堂稟處。
정조 9년 · 강
持平白師謹上疏請諸賊施律。兼陳諸條。賜批。
정조 9년 · 목
疏略曰。丙丁以後諸賊。罔非劇逆大憝。廓揮乾斷。幷施當律。竊伏念殿下。或歉於大奮發大振作。臣請條陳之。蓋爲治之道。曰敷文德。曰修武備。曰立紀綱。曰均賦稅。曰節財用。夫文之爲文。不但在於詞華技藝之末而已。德敎旁達。化理丕闡。禮樂文物。燦然俱備然後。可謂敷文德也。伏願益奮聖志。益懋大德。使一世於變。三代幷美焉。未武備者。國之所重。而不可一日或弛也。各邑偏伍。多擁虛簿。軍器則尤無可言。八路之內。幾乎邑邑皆然。今欲使軍器責之以時月內則反有騷撓之弊。臣意則限三四年。使之徐徐措备。方伯帥臣。各別董飭。以之賞罰。朝家別遣繡衣而考閱之。第軍丁充額。最爲難救之弊。以見在之民丁。無以排定。故逃老故之代。或至於經年未充。間亦有黃口兒弱充定之弊。固當隨現重勘。而但矯救之道。實無善策。臣意則元軍闕額。先以他軍保及各樣名色中。不踰月日。卽爲充定。且各宮房山直名號。元無定數。雖見充於軍保者。或有移定之規。此固法外之法外。今若査減其山直額數。以充軍丁。則亦或爲矯弊之一端也。且馬軍之弊。尤難釐改。臣曾聞馬軍之無馬者。每當操鍊之時。或有貰立之患。若使之勿論貧富。幷令責立。將何以措手乎。此則各該守令。當擇其富實者。充定馬軍然後。或可無是弊矣。軍伍旣整。兵器且精然後。除非大無之年。春秋操鍊。無或闕行。以習其坐作之法。擊刺之術焉。至於糧餉。則八路所在之穀。無論名色之如何。俱是緩急可用。則固宜務爲畜積。不可任其消縮。而最是西關兩道。朝家所宜尤加軫念處。而近年以來。凡有緊急之需。必皆取用於此。蓋以穀價之稍貴於他道故也。此後則朝家所需。取用於他道。而勿責於兩西焉。且念侍衛之臣。上自總管。下至禁旅。所佣筒箇弓矢。只美觀瞻。全無實用。是豈侍衛之本意哉。今若一變前套。弓用角弓。矢用柳箭。則在觀瞻。不至甚陋。在實用。大有所益矣。伏願留意戎政。勿以昇平而少忽焉。夫紀綱者。國之元氣也。顧今聖明在上。政無病民。役不煩民。而人心不古。綱紀紐解。下以凌上。少而侮長。甚至於詬辱官長者有之。構誣訟官者有之。爭小利而輒事上言。非四件而無難擊錚。伏願益奮聖志。務化民俗。凡於政令施措。使民心信服而畏忌。以立紀綱焉。夫賦稅者。國之大政也。賦稅之均不均。而百姓之困不困係焉。蓋均賦之道。在於量田。而量田之法。務盡公平。然後可無不均之患。諸道量田。年數已久。或有古腴而今瘠者。或有今瘠而古腴者。以是之故。賦稅之法不均。最是原春道有甚焉。未知朝家尺量。在於何時。而爲守令者。私自打量。隨意抵仰。或數十年而一量之。或十餘年而一量之。不用他道續田隨起隨稅之例。一從打量時執卜而收賦。故雖薄薄田。而當年偶或起懇。則雖自翌年陳廢。猶責賦稅。雖上上田。而當年偶或不懇。則雖自翌年耕種。不收賦稅。而方伯守令。一無上聞而變通者。寧不慨然。伏願益奮聖志。務均田賦。下詢諸道方伯。擇其道內尤甚紊亂邑而改量之。原春道則盡爲打量。俾均賦稅焉。夫財用者。公私日用之所需也。苟欲節用。先祛奢侈。然後可無耗財之患。侈靡之風。日益熾盛。縉紳士夫之家。一婚姻之需。一髢䯻之費。殆近中人數家之產。其外凡節。莫不稱是。噫。文章所以表貴賤。而今之厮隸卒伍之私自出入也。必用士夫之服着。而路上相逢。皆稱兩班。人之見之者。孰能卞其貴賤哉。伏願益奮聖志。務節財用焉。臣於近日李復初家事。有不勝萬萬駭歎。蓋我東士夫家。男子以義齊家。婦女以禮持身。一或隳壞。駸駸入於夷狄禽獸之域矣。今夫閔女之事。雖未知委折之如何。而要之出門而屢宿於他家則明矣。此而尋常置之。使與之夫婦如初。則決非朝家所以勵世敎敦風化之道也。臣謂李復初施以不齊家之罪。閔女則使之離異於夫家。以爲士夫保家法崇禮義之方。斷不可己也。批以。諸條當留念。可以稟處者。各令攸司回啓。李復初事。朝家處分。但循常憲。爾言旣如此。更令該曹復初等勘律。詳考可據文跡後分等稟處。爾其勿辭察職。
정조 9년 · 강
有政。吏曹參判李敬養。參議黃昇源進。
정조 9년 · 목
以李致中爲大司憲。嚴思晩爲大司諫。李泰永爲執義。兪彥脩爲司諫。金東稷宋益中爲掌令。韓商新爲持平。洪樂淵爲獻納。鄭東愼權中憲爲正言。尹長烈爲副修撰。朴祐源爲大司成。李崑秀檢閱單付。
정조 9년 · 강
命長興庫紙地下帖謬規。詳査草記。
정조 9년 · 목
承旨趙興鎭啓言。臣以長興庫員人事仰達。凡紙地內入之規。無論草紙擧條紙。或一二十卷十餘卷。以院中所用進排。而初不關由於該曹該庫。至於院中不足之數。更爲加捧於該庫者。自是舊規。而近年以來。自院中創出下帖之謬規。該庫貢人謂以內入紙進排。晝夜待令。殆若自該庫直爲內入者然。甚非所以院中紙內入之本意也。以臣所見。一年內入之數。不過爲若干束。而今於仕進之路。聞該貢人輩呼訴之言。一朔內入。多或至數百卷。少不下百餘卷云。紙弊事前後飭敎。何等申嚴。而事之駭異。莫此爲甚。必是中間消瀜而然。此後則以院用紙內入該庫下帖之謬規。一切革罷。下帖之在於貢人處者。令地部査實具別單入啓。以爲會減。恐合事宜。敎以。院中所在擧條紙或草紙入用。自是舊例。則忽於近日。不以院在紙地內入。下帖於該庫。必因承宣不能照檢而然。缺亦缺後。不可不査處。以此所奏出擧條。缺貢市堂上及戶判詳査草記。缺間別入紙地。幷令該曹缺給價。缺紙品之太厚。缺紙品猶復若前。更令廟堂嚴缺。以除貢人之弊。
정조 9년 · 강
命承旨李秉模遞差傳旨。以推考捧入。
정조 9년 · 목
敎曰。其時承旨聞已遞職。遞差傳旨。以推考傳旨捧入。
정조 9년 · 강
罷承旨尹承烈職。推承旨李謙煥。
정조 9년 · 목
敎曰。薦獻事體。何等至重。而原狀不爲直下該曹。以追上單子樣混入公事軸中官亦以進上物種來推。事未前有。其在重事體之道。不可尋常處之。該房承旨罷職。在院承旨推考。院吏令攸司從重科治。
정조 9년 · 목
政院以浩修謂有情勢終不承膺啓稟。敎以。仍以前牌各別催促。曉鼓不遠。又復遲緩。爾等當嚴處。以此知悉。○敎曰。鎭日違召。無意出肅。事體所在。誠極未安。刑曹判書徐浩修從重推考。更卽牌招。違牌勿爲呼望。
정조 9년 · 강
命宋迪中勿限年定配。
정조 9년 · 목
義禁府啓言。甲山前府使宋迪中。樂彬之負犯。干係深重。則身爲地方官。雜人之交通。京札之絡繹。漫不禁斷。至於換錢一事。前後納供。雖諉之見欺於將校輩。而當初自京換錢時。錢兩出處。豈不詳問。伊後宣穀出給之際。其所去處。必無不知之理。合施重勘。幷杖一百收贖。告身盡行追奪。徒三年定配。敎以。尋常問訊。猶不敢爲。況此暗地通貨。干犯果何如。無論故犯與否。均之爲重罪。渠之得免訊推。亦已幸矣。此而歇勘。反有乖於生道殺人之義。徒年之律。失之太輕。以勿限年定配勘放。以懲他守令。
정조 9년 · 강
王大妃殿進御加減六君子湯停止。一錢五分重人參粟米飮。命自今日依前方。一貼煎入。榻敎也。
정조 9년 · 강
命進御加味六和湯一貼煎入。榻敎也。
정조 9년 · 강
以李享元洪仁浩爲承旨。
정조 9년 · 강
承旨李謙煥陳疏迄遞。賜批許之。
정조 9년 · 목
謙煥與在副承旨洪仁浩。有甥妹應避之嫌也。
정조 9년 · 강
以朴祐源爲承旨。前望也。
정조 9년 · 목
敎曰。新除授承旨牌招察任。
정조 9년 · 강
行召對于誠正閣。仍召見監印堂上。承旨柳烱。玉堂金啓洛成種仁。史官金孝建金鳳顯李崑秀。○監印堂上鄭昌聖。
정조 9년 · 목
講心經。○昌聖曰。通編有稟定事矣。予曰。何事。昌聖曰。禮典增條。多有疑晦處。而大臣以爲草記稟定似好云矣。予曰。以草記爲之事。傳於大臣好矣。
정조 9년 · 강
以李敬養爲大司成。
정조 9년 · 목
敎曰。大司成前望單子入之。
정조 9년 · 강
罷刑曹判書徐浩修職。
정조 9년 · 목
政院以浩修不膺命啓稟。敎以。事體所在。寧容乃爾。命牌之尙在闕外。尤是不成說之事。然俾許一伸廉隅。不害爲禮使之義。且以國綱言之。因一重臣事。以致終夜酬應。烏可無警勵之擧。刑曹判書徐浩修罷職。
정조 9년 · 강
金吾以宋迪中泗川縣定配押送啓。
정조 9년 · 목
政院以來二十一日取稟也。
정조 9년 · 강
敦寧都正金夢華疏陳無敦寧乞遞。批下該曹稟處。以沈豊之爲吏曹參判。
정조 9년 · 목
敎曰。吏曹參判前望單子入之。
정조 9년 · 강
命 實錄奉詣儀節減省。
정조 9년 · 목
記事官李崑秀啓言。 實錄告成。今至多年。趁卽奉安。旣承成命。而間因年事之不登。心都外諸處史庫。俱未奉藏。自今秋爲始。依年前下敎。五臺赤裳太白三處。 實錄次次奉往。間一年曝曬。亦有定式。曝曬一節。請亦爲擧行。敎以。待秋成奉詣。而年前以儀衛等節。比前例減省。俾除民弊事。令廟堂使之措辭行會矣。雖係自下不敢減省者。依此下敎。比前十分節省。
정조 9년 · 강
命內寺射亭扁名書揭。
정조 9년 · 목
敎曰。內寺大小公廨。不煩有司。損出本寺財力。聞已一新修補。卿於本寺。可謂大有勞焉。向因史官之回。又見寺記印本。益知卿多少修擧。竊爲之嘉歎。本寺射亭。卽我 李廟朝創建。而以寓鐵杖木馬之聖意。 先朝壬戌。下靑邊小布一具。俾作亭中習射之用。仍 命兼內乘具善復等。改建是亭以貯之。故相宋寅明以提擧敍其事以職之。後丙子。又因 聖敎重修。而故訓將金聖應書亭扁矣。今番則役鉅工大。比丙子不啻倍蓰。是亭又當有記。二提擧旣是文任。使之撰出書揭。下方列書提擧及監董內外寺官姓名。因是又有申及者。故將以受 敎爲亭扁云。而亭之修繕。雖因受 敎。此不過肄射之所。則以此二字爲扁者。恐涉屑越。然旣揭之扁。不必祛之。今以中心亭錫名。槪取箭箭中紅心之義。而字說亦言中心爲忠。將此兩義分合看。俱有旨味。令訓將書進。仍自本寺鐫揭後草記。且考揭板謄本。有 孝廟朝御製。又有 先朝御製御筆。在今予追踵之道。安可無一言述其事。亭銘方入思。待內閣書送。卿其書揭事。遣史官傳諭于司僕提調徐判府事。
정조 9년 · 목
敎曰。禮曹參判前望單子入之。
정조 9년 · 목
敎曰。左承旨聞有實病。勢難供劇云。許遞。
정조 9년 · 강
命兵曹參判前望入之。
정조 9년 · 강
飭長興庫貢弊。
정조 9년 · 목
備邊司啓言。長興庫紙物下帖謬規革罷命下矣。臣等招致該貢人査問。則以爲內入名色。始出於戊戌年間。而雖以今年以後所進排數爻言之。正月以後六月至都數。每朔多至數百卷。少不下百餘卷。而下帖俱見在云。故考見下帖。則果如所告。以此意捉致院吏嚴問。則時書吏李壽完尹得運。前書吏李繼聃廉世弘等。以爲渠等俱以今年內戶房書吏。圖得下帖。弄奸偸食的實云。而一一納招。故又爲捉致該貢進排使喚張德淳嚴査。則以爲書吏輩圖出下帖。以錢捧食之際。渠則元貢人處。以本色取來。轉賣作錢。啓辭紙每卷價錢一兩三錢。厚白紙每卷價錢五錢式。移給書吏。零數則渠亦沾漑之致。果爲居間使喚云。而所告數爻。與書吏輩所告。間間相左。故更令面質歸一則李壽完所犯。啓辭紙一百三十四卷。厚白紙一。百五十卷。合價錢爲二百四十九兩零。李繼聃所犯。啓辭紙六十五卷。厚白紙一百四十八卷。天銀白紙內入厚白紙瓊色下帖三十卷。合價錢爲一百六十七兩零。廉世弘所犯。啓辭紙六十卷。價錢爲七十八兩。尹得運所犯。啓辭紙十五卷。價錢十九兩零。院吏金潤弼則名出張德淳之招。所弄奸啓辭紙二十卷。價錢爲二十六兩。六月二十七日搗鍊紙二卷下帖。卽院吏池在洪筆蹟云。而潤弼出便。在洪方患拘忌之疾。不得取招。以上各人所犯紙爲五百九十四卷。計價則爲五百四十兩零。今此現發罪犯。大關國綱。壽完等四人。出付法曹。照法嚴斷。金潤弼發關捉來。池在弘待病差捉査。一體照勘。張德淳符同弄奸。亦爲重勘。當該承旨不察之罪。在所難免。以下帖中手署詰問院吏。則記得爲八員。其餘終未記得。已記得諸人。令政院捧現告。果記得諸人。係是未的知。更問於伊時行公承旨。一體捧現告。幷施譴責。紙品一款。貢人稱冤。果在於斯。此後則各樣紙地。一依戶曹準折。斤兩長廣厚薄。各出見樣。分給該貢。進排各司。以爲永久遵行。如有違越。隨現發論勘。一體定式。臣等盤問之際。不善擧行。以致奸情之不卽究覈。待罪。敎以。紙是微物。亦異公貨。卷卷張張。間或偸弄。則此固奸吏輩伎倆所使。宜付淵魚勿察之科。而此事則不然。憑藉內入之物。侵漁紙貢之人。半年會減。至近二千卷。所關甚大。所犯不輕。烏可無懲勵之擧乎。況院吏素稱仙吏。而犯此前無後無之罪。渠輩若有人心。必當愧愧欲死。此皆近來承宣不能事事之致。何責乎下吏。今年正月以後。當該承旨。無論卷數多少。一倂罷職不敍。假帖之創始。未必自今年云。則在朝家棕核之政。只以今年院吏照律。殊欠班駁。然旣發之事。不可置之。其中尤無良者。依草記移送刑曹嚴治。餘外十餘卷以下幻弄人。自本司治罪放送。大抵院中所用啓辭紙內入之規。卽是古例。而爲弊至此。今不可循用。此後以卷數內入則自該房分付度支取用。而啓草依品紙例書入。不必續續爲之。待月終。都錄啓下事分付。至於紙品。若不別般厘正。其弊必當如前。自來朔爲始。一遵準折施行。違越各司。政院及本司互察。當該官員入啓論罪。以除貢人倒懸之弊。此亦民隱。如是縷縷下敎。卿等知悉。暢念申飭。卿等勿待罪。○敎曰。當該承旨。施以不敍之典。
정조 9년 · 강
命前承旨尹承烈敍用。
정조 9년 · 목
敎曰。不過重事體。亦因生疏之致。前承旨尹承烈敍用。
정조 9년 · 강
惠慶宮進服香薷養胃湯停止。香薷君子湯依前方。命自今日一貼式煎入。榻敎也。
정조 9년 · 강
命進御加減六和湯一貼煎入。榻敎也。
정조 9년 · 강
召見承旨李亨元于誠正閣。
정조 9년 · 목
予曰。守總營兵符。今日當下。招致日官。擇日造成。亨元曰。雖今日。若無拘忌則爲之乎。予曰。惟。戶房啓辭紙事。今果何以處斷耶。亨元曰。臣等不能事其事。至有此吏輩之中間幻弄。惶悚無地。更無所達矣。予曰。僞着手決。果分明耶。亨元曰。的實矣。而其中池在洪則果未渠罪。其時司謁及別監丁寧傳命云矣。予曰。此則分揀。
정조 9년 · 강
召見承旨趙興鎭。藥房提調趙時俊于重熙堂。
정조 9년 · 목
時俊曰。今日六和湯。何以爲之乎。予曰。置之。予曰。院隸果皆科治而出代耶。興鎭曰。然矣。
정조 9년 · 강
以李致中爲承旨。金尙集爲兵曹參判。幷前望也。
정조 9년 · 강
以李敬養爲大司憲。
정조 9년 · 목
敎曰。大司憲前望單子入之。
정조 9년 · 강
大司諫嚴思脫上疏。請寢諸賊減等之典。賜批。
정조 9년 · 목
疏略曰。臣素患風痺。承膺無路。亟遞臣職焉。區區愚悃。竊有所隱憂深歎者。惟彼鄭妻之偃處郊坰。龜柱之出置陸地。實是失刑之莫大。至於劇賊支屬。初擬适雲之律。反施減等之典。伏望亟允三司之請。永絕禍亂之源。批以。所陳已諭諸批。卿其勿辭行公。
정조 9년 · 강
有政。吏曹參判沈豊之。兵曹判書趙時俊進。
정조 9년 · 목
以李喆模爲承旨。尹長烈爲執義。柳光天爲掌令。尹蓍東爲左尹。鄭枋徐有大爲同義禁。趙濟魯爲修撰。尹序東爲副修撰。徐鼎修爲大司成。尹承烈爲副總管。
정조 9년 · 강
命諸般廟謨。詣大臣家問議。
정조 9년 · 목
敎曰。大臣造朝姑未易。諸道習操狀啓。皆於明日廳坐草記。諸般廟謨之可以稟處者。亦令明日回啓或草記。外此簿牒之留滯者。有司堂上進詣大臣家問議。俾卽決處。無或曠務事。招致備郞分付。
정조 9년 · 강
命刑曹判書徐浩修敍用。仍除前職。
정조 9년 · 목
因望筒。敎以。飭勵爲啓進身之路。前判書敍用。仍除本兼前職。此望筒勿施。卽令政院牌招察任。
정조 9년 · 목
敎曰。判尹時一遞。已伸廉隅。見職又反逡巡。揆以處義。可謂無所據。日前勘罪之擧。俾許更伸廉隅。朝家之曲諒極矣。今日違牌。大關分義。刑曹判書徐浩修從重推考。違牌傳旨勿施。仍以前牌各別申飭。斯速承命。夜漏已深。尤豈可以此酬應。如或遲滯。該房難免其責。以此知悉。
정조 9년 · 강
神宗皇帝忌辰日望拜禮。命謹當躬行。
정조 9년 · 목
政院以今二十一日啓稟也。
정조 9년 · 강
召見承旨李致中于誠正閣。
정조 9년 · 목
予曰。今以長興庫紙地査出事。備局列書諸承旨之名。捧其有無云。體面所在。誠極駭然。豈有如此道理乎。致中曰。所聞可駭。事體不成矣。
정조 9년 · 목
予曰。戶房事何如爲之耶。亨元曰。現告諸承旨中。金蓍耇。手決則同然。而其時不爲承旨云矣。予曰。然則分揀。
정조 9년 · 강
命 慈慶殿修改。待下敎始役。
정조 9년 · 목
戶曹啓言。 慈慶殿差備內行閣及講書堂修改吉日。今月二十二日。二十八日。以何日擧行乎。敎以。以二十二日始役爲好。修改處自有輕重之殊。方此商量。日子更待下敎始役。
정조 9년 · 강
命習操等節幷停止。諸道籤丁另飭。
정조 9년 · 목
備邊司啓言。卽見守禦使鄭尙淳。總戎使金思穆。江華留守嚴璹。京畿監司徐有防。原春監司李時秀。黃海兵使任嵂。洪忠前兵使李潤禧。洪忠前水使趙心泰。平安兵使李漢泰。全羅兵使許誕。慶尙左兵使白師誾。右兵使金廷遇。統制使李邦一。北兵使閔義爀。南兵使申應周。永宗防禦使李禹鉉狀啓。則以爲今秋習操。何以爲之。而營將巡點聚點等事。幷令廟堂稟處分付爲辭矣。詰戎之政。有國所重。連値歉歲。許久停廢。極涉疏虞。宜有鍊習之擧。水陸巡操。營將巡點聚點等節。一依狀請施行。至於關東之校生考講災傷覆審。依近例使道臣兼行。勸武軍官別武士選武軍官武學等都試。請幷一體分付。允之。敎以。以近日農形狀本言之。東西北三路來頭民事。方在關念。詰戎雖重。民力宜顧。習操巡操巡點等節幷停止。畿甸及三南昨年穡事。雖曰稍熟。疲痍之餘。似未蘇完。足食然後可責足兵。水陸軍兵齎糧往來之弊。在所當念。幷依他道例。停操停點。爲閫帥守令者。苟欲有意武備。凡係籤丁修械等事。無非詰戎大政。隨處惕念盡職之意。嚴飭諸道。籤丁當其時。且因大典通編編輯事。黃口兒弱充定守令。方令講定律名。差待事了。當抽栍按廉。此蓋先甲之令也。自本司措辭另加嚴飭
정조 9년 · 강
命安聖彬等啓下傳旨。幷爻周。
정조 9년 · 목
刑曹啓言。因備邊司啓。長興庫紙物下帖幻弄之院吏李壽完李繼聃廉世弘。該貢使喚張德淳。幷定配押送。院吏金潤弼出使外邑。待捉來査實照勘。敎以。渠輩所爲。雖甚無形。非僞造傳敎也。非假稱內入也。大抵近年以來。因各道願堂寺刹之還屬本官。標紙判付等差備內所用紙地。不免苟艱。以是院中紙取用。比年前不啻倍簁。院吏輩瞰此內入之無定限。一卷內入。輒增幻弄之數。究其本情。則殆近於兒。至於續典院吏濫徵律及大明律監守自盜律。未知其十分襯似。更考戶曹別單。朝家亦不知何日取用幾卷。則渠輩所供中幾卷犯乎云云。決是慌㥘所致。該貢使喚漢捧招。亦安足取信。當初行査。只欲爲貢人祛瘼。今則民弊旣祛。院吏亦民。不必以不實之事勒勘重律。況下帖之規。亦非創自今年者乎。照律院吏貢人等。幷自本曹各別嚴杖放送。其中卷數最多一人。定配收贖。朝家處分。當觀大體。勿論不知與不察。該房烏可免罪。過六月以後。該房承旨。依初下敎捧傳旨。昨日所捧現考承宣六人。必是指告該吏等奸計。生疏之人。何必深咎。其中安聖彬金蓍耇。分明混入云。昨日啓下傳旨。幷令政院爻周。
정조 9년 · 목
敎曰。連値齋日。時囚皆令今日捧供。
정조 9년 · 강
補徐浩修爲黃海水使。
정조 9년 · 목
敎曰。三懸召牌。再伸廉隅。到今又復逡巡。此何分義。遞罷而不知變動。烏可無別般處分。國體所在。亦不可一任其言私。刑曹判書徐浩修。黃海水使除授。使之當日辭朝。時任水使遞付京職。又敎曰。黃海水使。令該曹口傳下批。
정조 9년 · 강
命承旨捧現告煩聒委折。問于備堂以啓。
정조 9년 · 목
敎曰。近來廟堂事。雖曰叢脞。承旨譴責。胡大事也。本司草記許施之後。所當酌定可問之處。待其査實究竟。捧送現告於政院。使卽書入傳旨。而今番擧行。惟以忙急爲主。一捧再捧。逐日煩聒。若此則朝家替行備堂事。然後可無此等漫酬應。孰謂戶惠堂爲備堂中解事人乎。且聞承宣言。列書近百承宣姓名。使司隸遍問各處。勒捧有無字於紙端云。此亦備堂所敎使乎。撓聒極矣。大抵再昨夜草記入侍時。該承宣姓名。預先査實以待。固非難事。而伊日則因其夜深。急於占便。擧皆經先退歸。到今反有此屑越之擧。其諸般委折。問于當該備堂以啓。
정조 9년 · 강
重推備堂金履素。前承旨徐龍輔等。
정조 9년 · 목
政院啓言。承旨現告煩聒委折。問于戶曹判書趙㻐。宣惠堂上徐有隣處。則㻐以爲。承宣現告捧入之時。問於該吏。則該吏只以八員爲對。而八員之外。不能記得云。故往復政院。則政院亦以爲未詳。吏旣不告。院亦不知。夜色已深。不得已以未詳二字書納而現告之中。翌日遍送司隸。追捧現告於各處。至若査事未究竟之前。退歸私次。罪關義分。恭俟嚴譴。有隣以爲。成出假帖時着署承旨。所當趁卽査出。草記一時登徹。而假帖三十三張內。九張則該吏措名現告。其餘着署。皆以不知納供。往復政院。亦云未詳。不得已草記仰陳。只將已知得諸人。書送政院。致有一次再次逐日煩聞。至於未知得假帖。憑問無路。翌朝使司隸分往諸承宣家。問其有無。由前由後。莫非臣罪云矣。敎以。莫非備堂不善擧行之致。此後惕念擧行。無或放忽之意分付。仍令退去。與有司及度支長。往有間焉。與之共參査問。則不令獨勉責飭。備堂金履素從重推考。○又啓言。前承旨徐龍輔等處問啓命下矣。問于徐龍輔。則以爲昨日午後。始知有帖文査實之命。考見捧甘之軸。則臣之所署手跡一張。在於其中。故果爲書納現告。而至於捧甘時內入委折。司謁誰某。時日稍久。茫未記得云。李祖承以爲。昨日午後。籌司下隸來示政院所捧帖文。仍令自首其手跡有無。故臣考見前後帖文。則臣之所署一張。亦在其中。果爲書納現告。而至於內入委折。司謁誰某。茫未記得。趙尙鎭以爲。今十八日。籌司下隸來示戶曹甘結。而本院內入紙地帖下時手跡有無。從實自現云云。故臣考閱甘結。則帖文一張。似是臣之所署手跡。果爲從所見自現。而至於司謁傳命及卷數考計內入形止。茫未記得云矣。敎以。許多承宣。皆稱不知。此三承旨。則獨爲自現。果何委折。意或詳知事實。使之問啓矣。所對果不爽所料。然則當初自現。事甚輕率。本事之外。卽此難免不審之失。幷從重推考。
정조 9년 · 강
命戶判趙㻐。惠堂徐有隣幷越俸。
정조 9년 · 목
敎曰。今日國綱。雖曰解弛。幺麼捧現告之事。所當齊一捧入。而何可如是續續煩稟乎。昨日捧幾人。今日捧幾人。逐日言送政院。要令轉稟改付標。如許事體。前所未見。當該備堂等。非不欲重勘。而皆帶緊任。姑不處分。當該堂上趙㻐徐有隣。幷爲先越俸一等。此後擧行。更勿如是屑越之意。各別嚴飭。煩稟備郞。拿問處之。
정조 9년 · 강
分揀洪忠前水使趙心泰。備郞洪龍運。
정조 9년 · 목
因義禁府議處啓目。敎以。分揀放送。
정조 9년 · 강
詣 璿源殿展拜。
정조 9년 · 강
太廟展謁。 景慕宮展拜。以秋享大祭受 香日仍行。
정조 9년 · 목
因禮曹 太廟展謁。何間推擇啓稟。敎以。初三日適値秋享太祭受 香。以此日展謁。仍行省牲省器。以此知悉。又因 景慕宮展拜啓稟。敎以。 太廟展謁日。亦當展拜本宮。一體知悉。
정조 9년 · 강
惠慶宮進服香砂正氣散一貼。命更爲煎入。榻敎也。
정조 9년 · 강
判下兵曹 太廟展謁。 景慕宮展拜時軍兵磨鍊草記。
정조 9년 · 목
因該曹草記。敎以。禁營出入番鄕軍五哨。訓局馬兵二哨。訓將率領隨駕。標下旗幟。以單營之制擧行。禁軍與入番二番隨駕。留陳留之。日熱如此。駕前駕後禁軍馬兵等着甲冑置之。
정조 9년 · 강
召見閣臣徐浩修于重熙堂。
정조 9년 · 목
予曰。甲辰日省錄。今已修正否。浩修曰。姑未修正。予曰。多有誤字。詳細釐正。予曰。講義條問。皆已入來乎。浩修曰。未及入來。予曰。承旨前望持入。予曰。摘奸史官入來與否問入。
정조 9년 · 강
命救蝕襲謬。令廟堂論理稟處。
정조 9년 · 목
敎曰。日月救蝕。法意至重。而我國文獻。本自疏漏。京外官救蝕條。雖不在於原續大典。而不五禮儀則原續編救蝕儀。俱有註錄。且以語訓觀之。百官各於本司置鼓廳事前。重行向日而立云。則重行二字。明是各司諸官之幷參。近始聞之。非親臨救蝕。則只以入直郞官救蝕云。事體不當若是。此特循襲謬例之致。今日史官摘奸時執頉各司。付之申今之前。雖不一一論罪。此後應參官員。不可無一定之式。外此器械及執事之人。亦宜裁定。俾無如前褻慢之弊。至若殘司之不成樣處。幷勿設行爲好。以此意令兵曹觀象監軍器寺。各考可據文蹟。仍又往復廟堂。指一草記。本儀旣屬五禮儀軍禮條。各營之諉以無例。不爲救蝕者。名實不副。依各司例設行當否。亦令廟堂詳問委折。論理稟處。待批下。此一款載之大典通編。
정조 9년 · 목
以趙濟魯李錫夏爲校理。金履鏞爲修撰。李顯靖爲副修撰。沈豊之爲禮曹參判。金光運爲光陽縣監。
정조 9년 · 강
命前注書金孝建敍用。
정조 9년 · 목
敎曰。前注書金孝建還付。○政院以孝建方在罷散中啓稟。敎以。敍用牌招。
정조 9년 · 강
命注書金孝建上疏還給。
정조 9년 · 목
疏略曰。臣向於院規。獲蒙恩寵。曾朱幾何。除旨遄降。繼有收敍之命。叩謝義重。雖不得不章皇秪肅。而終有所難冒者。槪記注付職。自有當次。二員俱備。則右位雖在罪籍。新薦不得越次陞付。自是古例。而臣則夤緣右僚之被譴。不待一院之薦狀。荐蒙特旨。若恃寵靈。晏然蹲仍。其爲壞院規虧廉防。誠非細故。乞賜鐫改。○敎曰。所謂右位。今何言哉。區處云云。猶屬例勘。若待收敍。何異於俟曉鷄。此疏還給。因注書疏到院事聞之。以日蝕齋戒。不爲捧入云。近來政院事。皆如此矣。復圓之後。仍用齋戒。前所未聞。當該承旨推考。
정조 9년 · 강
以閔台爀爲承旨。前望也。
정조 9년 · 강
重推大司憲吳載純。推行公諸臺及兵曹判書。
정조 9년 · 목
敎曰。各司謬例。雖或寬恕。掌憲之地。責任自別。況於今日申飭之後。諸司堂郞。旣皆來參。惟司憲府則入直監察一人外。皆不待令。事體所在。極爲駭然。至於憲長。往參兼帶芸閣。不赴本司救蝕。輕重未免失序。行大司憲吳載純從重推考。行公諸臺推考。首察拿處。諫院則官員全闕。行公諸臺亦爲推考。又敎曰。宮闕閽禁。亦所係亦自不輕。而今日摘奸時。景福宮門禁蕩然。攔入之數。若是夥多。當該入直衛將。令兵判決棍懲勵。若能時時檢飭。豈有此弊。兵曹判書趙時俊推考。
정조 9년 · 강
命救蝕釐正。令廟堂關問諸道。
정조 9년 · 목
敎曰。觀此兼史申耆書啓。京畿監營救蝕。無前例之故。不得擧行。摘奸史官出去之後。始乃爲之云。畿營如此。他道營閫之襲謬可知。大抵救蝕之法。亦係敬天之一道。旣聞之後。不可不釐正。令廟堂關問諸道。俾無首實狀聞後稟處。
정조 9년 · 강
命刑曹判書金魯鎭。弓子賜給。
정조 9년 · 목
敎曰。近觀刑曹回啓跋辭。言言着題。段段有理。其中三登尹亨富。金川朴春福獄案跋尾。其文則可讀。其說則可聽。至於海州崔惡才事。拈出獄囚侵索之弊。援引年前受敎。有此申禁之請。由前由後。不失議讞之體。宜示褒嘉之意。刑曹判書金魯鎭。弓子一張賜給。
정조 9년 · 강
命進御加味六和湯。依前方一貼煎入。榻敎也。
정조 9년 · 강
召見兵判趙時俊。監印郞廳李家煥申大年于誠正閣。
정조 9년 · 목
予曰。兵典久勤條。都監把總都政時陞擬事。頃有所下敎矣。卿果送言于監印廳乎。時俊曰。其時卽爲付籤以送矣。予曰。監印郞廳不能記得乎。家煥曰。其時往議于總裁大臣。則大臣所言。尙無皀白。姑爲載錄云。故若是耳。予曰。非但此事。久勤條。別軍職。每都目一人遷轉。而見今兵典。別軍職三字見漏。兵判與監印郞廳出議釐正。捕校久勤。左右廳。只一人乎。此亦不分明。都提廳一人遷轉乎。各軍門中。都監有知彀官名色。而兩營則無此名色。只一人遷轉云。此亦詳考本文。俾無如是錯雜之弊事。議于總裁大臣。商量釐正後。更書以入。家煥曰。禮典中日蝕條。京畿則幷爲擧行。遠道則行會稍久。而姑無回報耳。予曰。此則待其上來爲之。予命來待諸臣入侍。予曰。再明則是 永禧殿修改擇日。而見今雨意尙未快晴。日氣若是蒸鬱。未知其日之如何耳。禮曹判書金履素曰。修改處事役。不過半日。予曰。今番滲漏處。若不大段。則姑觀日勢。待快晴爲之亦無妨。且我國事。每以前例遵用。此後若有少漏。則以此據之。每日修改。屢屢煩役。則終有欠敬之意。且移還安。事體至爲嚴重。未知卿等之意如何。履素曰。移還安事體至重。而今番雨漏處。則正殿外簷矣。別無移還安之事矣。予曰。然則更爲擇日擧行。似無妨矣。戶曹判書趙㻐曰。惠慶宮差備修改事。有所成命。而自何日始役乎。予曰。此則修改處別無大段。而事有所重。 永禧殿修改。姑未始役。更待下敎擧行。似無妨耳。㻐曰。下敎若是至當。臣意以爲有所重。則當自小事而始。故臣以職掌事仰達矣。予曰。此言亦有理。再明始役也。予曰。以今番政院事見之。紙弊不少。可有一定之規。㻐曰。在昔入啓文書。不過爲常紙。而近日則雖不以常紙用之。紙品若下於近日。則似無貢人之稱冤矣。予曰。然矣。近來紙價。比前倍簁。緣何以如此云耶。㻐曰。紙品之淺窄。莫甚於近日。而價湧於前者。實未知其由矣。予曰。圻內若設紙所。則可無此弊于。㻐曰。向筵親承下敎後。卽爲招致匠手問之。則以爲水源本自不足。楮木亦難繼用云。果如其言。莫可設行矣。予詢貢市堂上。履素曰。見今貢市中弊。莫不一其端。而若其釐正。雖甚好矣。昨者惠堂爛商此事。終無善策。未知何以則爲好。而蓋國事所在。初欲釐正。末乃不行。則事不誠實矣。予曰。然則自來月爲始。每朔所用之紙。必爲定式。無至延拖。
정조 9년 · 강
左議政洪樂性箚陳病狀乞遞。賜批。
정조 9년 · 목
批以。愼度聞已向減。爲卿奇幸。卿須安心勿辭。體予前此申複之諭。長存愼缺之戚。一時無妄。自可勿藥。俟小間卽起視事。仍命遣史官傳諭。
정조 9년 · 강
命樑上塗灰。以楡白皮和灰。
정조 9년 · 목
戶曹判書趙㻐啓言。凡於樑上塗灰。每以水灰爲之。故自有頹傷之弊。楡白皮浸水取汁。和灰拌均。則堅凝如石。今此 永禧殿樑上塗灰修改之役。依此法取之似好。故敢達矣。從之。
정조 9년 · 강
永祐園補土日子。命擇入。
정조 9년 · 목
敎曰。 永祐園補土處。安樂峴則雖已奉審。局內姑未奉審。再明日。大臣進去奉審後。補土日子。令該曹擇入。雖不設廳。堂上不可無稱號。以補土監董堂上稱號。都廳及郞廳稱號準此。禮曹參判李文源。繕工提調具善復。禁衛大將徐有大。堂上差下。都廳則濬川都廳崔雲羽兼察。郞廳則本 園官李亨達趙雲絅。仍兼監役兼察。倂依初下敎擧行。今番役事。京而不煩經費。外而不用民力。土石給價。軍丁雇立。予意豈無所在。雖地方官。切勿待令事。雖令廟堂申飭該道。期於晦初間始役。而晩炎尙烘。雖是雇用之軍。當午赴役。必多喘喘。病者着實看護。必須晨夕乘涼運政之意。曾已申諭於監董之臣。而始役之後。則必欲及期速完。安保其無此弊。益加惕念。以副予爲所重朝夕憧憧之至意事。令監董堂上知悉。
정조 9년 · 강
以洪良浩爲刑曹判書。
정조 9년 · 목
敎曰。昨日行禮。九卿不可不備員。刑曹判書前望子入之。待下批牌招淸齋。
정조 9년 · 강
遞承旨李亨元洪仁浩。以李秉模李祖源代之。
정조 9년 · 목
敎曰。左承旨聞有實★(虫+恙)。許遞。前望單子入之。待下批牌招淸齋。又敎曰。左副承旨許遞。前望單子入之。待下批牌招淸齋。
정조 9년 · 강
以安廷鉉爲司諫。宋銓爲獻納。李太亨安策爲正言。尹慶龍蔡廷夏爲掌令。李益運李遇濟爲持平。
정조 9년 · 목
承旨李喆模啓言。明日 皇壇展排時。兩司或在外。或未署經。無一人進參。何以爲之。敎以。許遞。前望單子入之。
정조 9년 · 강
以李泰永爲執義。李師曾盧廷良爲掌令。柳畊爲持平。申馥爲正言。
정조 9년 · 목
敎曰。在外臺鍊許遞。前望單子入之。
정조 9년 · 목
政院以李泰永李東郁安廷鉉李太亨罷散啓稟。敎以。敍用。
정조 9년 · 강
命誤書元傳敎抹改。
정조 9년 · 목
敎曰。昨日備堂越俸傳敎中續續煩稟。以緩緩煩稟誤書頒布云。當該承旨推考。此是當初誤傳之致云。當該司謁從重推考。元傳敎。自本院抹改。
정조 9년 · 목
具翼善冠袞龍袍。乘輿出協陽門。予曰。喧嘩何若是煩撓。禁喧郞廳。問名以入。予曰。禁喧郞廳爲先汰去。決掍次待令。兵判與軍士房承旨何去。而立視其喧撓。頓無飭禁之意。今日紀綱。雖曰掃地。以此幺麼。至有此下敎之擧乎。兵判出去。各別申飭。因詣北苑入小次。改具黑團領袍。出次詣版位。行四拜禮訖。跪三上 香。小退四拜如儀訖。還入小次。改具袞龍袍。乘輿出次。命 皇朝人子孫及忠臣子孫入侍。次第問名。至趙翼問姓名後翼曰。臣有區區所懷。敢達矣。仍奏曰。近來詰戎之政。掃如此。是國家不小之虞矣。予曰。此言不可張皇於駕前。出去以文字書入。至明政殿。命戶曹判書趙㻐入侍。予曰。昨日雨意終未開朗。見今快晴。明政殿北簷修改處。卿率郞廳看審後。始役也。還內。
정조 9년 · 강
召見將臣及禮堂于誠正閣。訓鍊大將具善復。禁衛大將徐有大。禮曹參判李文源。
정조 9년 · 목
予曰。卿等見昨下傳敎否。雖不設都監。重事體之道。不可無監董之人。故以卿等爲補土堂上。明日大臣出去時。同往看審。乘早出去。乘昏入來。則可免午熱之冒行矣。善復等曰。侵昏入來則復命太遲矣。予曰。不必當日復命。待下敎入侍也。予曰。補土事面。旣重且大。故命大臣進去。而便是已停當之事。不必有別般議論矣。文源曰。豈有他見矣。予曰。廳注書朴蓍壽入侍。予曰。持此御題。往成均館。令居齋儒生製進。而限以明早收券之意。分付入直官員。予曰。晩熱如此。役軍之勞苦可悶。有大曰。晦間則似爲退暑矣。
정조 9년 · 강
召見承旨李祖承于誠正閣。
정조 9년 · 목
予命讀審理判付。予曰。明日當頒布。刑曹堂上。皆令明日待令。
정조 9년 · 강
命抄啓文臣親試。明日爲之。春季朔試射兼行。
정조 9년 · 목
奎章閣以抄啓文臣親試啓稟。敎以。處暑旣過。親試明日爲之。射是六藝中一事。專經文臣則有殿講製述朔射之規。創始法義。槪有所在。抄啓文臣等。旣以除本仕之故。朔射則不參。是則太近於偏廢。然每朔試射。反有妨工之嫌。此後春秋季朔親試日。兼行試射。自本閣臨時稟旨。明日則日熱之故。試場欲設於春塘臺。且是新令之初。春季朔試射。當於明日兼行。以此知悉。規矩依朔試射例擧行。
정조 9년 · 강
命抄啓文臣季朔試射時試官。自本閣稟旨擬望。
정조 9년 · 목
敎曰。此後抄啓文臣季朔試射時試官。依文臣朔試射例。只二員自本閣稟旨擬望受點。差備官。拾箭官。依宣傳官試講例待令。其外各司切勿等待之意。令本閣及兵曹知悉。
정조 9년 · 강
皇朝人及忠臣子孫中操弓者。命以內試射例擧行。諸忠臣子孫承傳人。申飭收用。
정조 9년 · 목
敎曰。今日卽 神皇忌辰也。嗚呼。再造 皇恩。與天無極。矧逢此日。益切風泉之感。粵在 先朝。頻試射藝。卽予常所仰覩。且 皇朝人子孫。多是萬曆人後裔。今日召見。意豈偶然。至於忠臣子孫。每於望拜禮畢。輒命入侍。卽追念其先之意也。然儒生與武士有異。雖不別設科試。武士試藝。亦多前例。 皇朝人及忠臣子孫中操弓者。皆令明日待令。今日參班人。試柳片一巡。未參班人。只是柳箭一巡。以內試射例擧行。諸忠臣子孫中。多有承傳人。申飭銓曹。着意收用。
정조 9년 · 강
命前正郞李晩兢告身還授。正言申馥本職許遞。
정조 9년 · 목
敎曰。明日抄啓文臣親試。懸頉居多。前正郞李晩兢告身。姑爲還授。正言申馥許遞。
정조 9년 · 강
遞廣州府尹金時默。
정조 9년 · 목
時默以身病呈狀。備局啓請許遞也。
정조 9년 · 강
命役軍上下。從速決給。
정조 9년 · 목
訓鍊大將具善復啓言。以明政殿役事。有所仰達矣。闕內役軍。紫門監貢人擔當擧行。而戶曹以庚子年例上下爲言。兵曹以各年亦有從略前例爲言。兩重臣相持不決。役軍不能等待。且貢人呼訢不已。及今決定上下。然後明日役事。似無僨誤之弊。故敢達矣。敎以。以此出擧條。使之從速決給。
정조 9년 · 강
御春塘臺。行抄啓文臣及 皇朝人忠臣子孫試射。試官吳載純。李秉模。金宇鎭。徐龍輔。○考官趙時俊。李秉喆。
정조 9년 · 목
自內詣映花堂幕次。陞座。○予曰。刑曹堂郞。皆令待令矣。果爲來待乎。承旨趙興鎭曰。堂上則來待。郞廳則未承下敎。故不得待令矣。予曰。使之待令也。予謂時俊曰。試射斯速擧行。仍命抄啓文臣入就拜位。又命刑曹判書洪良浩。參判洪益弼。參議洪文泳入侍。予曰。諸道獄案判付。今方頒布。故卿等昨命待令矣。命有司堂上金華鎭徐有隣曰。卿等曾經道伯。故欲示此判付。特命召之。而若有論疑之端。則卿等各奏所見。敎時俊曰。卿亦曾經道伯。亦爲進前參見也。予曰。在前則審理錄啓。或五六年一次。或七八年一次。今番則連三年爲之。而蓋予意非必欲傅生。務從詳審。無有生死間幽鬱之冤也。卿等亦須知悉此意。大抵今番審理。不徒憑藉律文而已。參情照法者多矣。仍命刑曹郞廳。持此判付。出去發關。○以此日中流自在行爲書題。○命抄啓文臣春等試射行禮。仍敎曰。依朔試射例擧行。射禮訖。抄啓文臣及 皇朝人子孫忠臣子孫中入格人。倂頒賞。仍還內。
정조 9년 · 강
以權欕爲廣州府尹。備薦也。
정조 9년 · 강
副校理趙弘鎭。修撰趙濟魯。校理李敬一上疏乞遞春秋兼銜。幷批下該曹稟處。
정조 9년 · 목
弘鎭與右承旨趙興鎭。有從兄弟應避。濟魯與校理金啓洛。有娚妹應避。敬一與左副承旨趙興鎭。有內外從應避之嫌也。
정조 9년 · 목
以李彥祜爲正言。趙弘鎭爲弼善。李益烍爲洪州牧使。
정조 9년 · 강
命通編兵典。隨處存刪。
정조 9년 · 목
通編監印廳啓言。兵典中數條。謹以隨處釐改。而其中扈衛大將條。不無掣礙。只存雖大臣非勳戚勿兼之文。將臣以下句語刪去。以俟臨時自上簡授。挾輦把總。依定式陞擬堂上。亦似太過。且不必載之法文。以垂久遠。此條亦幷刪去。存刪間待下敎。敎以。甚好。依此爲之。
정조 9년 · 강
命李復初事。議大臣稟處。
정조 9년 · 목
刑曹判書洪良浩啓言。伏見持平白師謹疏批。有復初等勘律稟處矣。李復初初不能齊家。因當勘處。而前因本曹覆啓。以只坐家長之例。復初之父惟稜。已施家不齊之律。一事不當再勘。父子亦難分等。故敢稟。而至於離婚一節。非臣曹所可稟處。請令春曹擧行。從之。敎以。末端事。議大臣稟處。
정조 9년 · 강
判下秋曹各道殺獄案覆啓。
정조 9년 · 강
召見奉審大臣徐命善李徽之李福源金煜[熤:I-PERSON]及補土堂上具善復徐有大李文源于誠正閣。
정조 9년 · 목
予曰。卿等昨日奉審後。何時入來耶。命善等曰。迫昏入城矣。予曰。役處果何如。命善等曰。周遍看審。則不可不補土處。爲五處。內靑龍及主脈役處。似爲大段矣。若以日字論之。則不過十五六日。可以畢役云。予曰。卿等旣往奉審。則僉意如何。命善等曰。別無異同矣。予曰。安樂峴補土處石子。亦爲看審否。命善曰。臣等爲此看審。與請大臣同留安樂峴。一一看審。則石品果好。而尺數或爲丈餘者。或大於此者。此則始役後。當折衷爲之耳。予曰。然則以二十八日始役好矣。僉曰。然矣。予曰。役軍磨鍊。爲幾數乎。善復曰。以八百名爲定矣。予曰。能無不足之歎乎。善復曰。凡於 陵役時。局內諸 陵陵軍。一體發用。曾有已例。今番則何以爲之乎。予曰。然則 康陵　泰陵　懿陵　惠陵四 陵陵軍發用也。仍謂文源曰。此則出去。取考前例以入。善復曰。昨日與 永陵陵官有所酬酢。而 陵界樹木過密。枝築反有陰翳之慮。體木不無風落之患。此則間間剪除似好云矣。予曰。事係重大。姑看後日爲之無妨也。予曰。今則石物已爲磨治。役軍亦旣定數。別無他難便之端矣。善復曰。然矣。予曰。齋室後壁入窓事。果爲分付乎。善復曰。已爲分付矣。予命承旨李致中柳炯。判義禁金魯鎭入侍。予曰。昨日審理判付。卿果得見否。魯鎭曰。判付則不得見之。諸罪人酌處則伏聞。而我殿下好生之德。臣實欽仰矣。予曰。卿言過矣。猶多未生者。而卿之回啓中文勢。言言可讀。節節有理。予實嘉尙。而判付中異於卿之回啓者。爲幾人乎。魯鎭曰。臣豈有他見。而權福順李召史河玉蟾暹朱光迪柳重采五人酌處。少異於回啓中仰達者矣。予曰。權福順獄事判付草適在此。卿等若不得聞則見之也。仍命承旨讀之。予曰。卿等之意見則何如。福源曰。以獄體論之。則似不得生矣。煜[熤:I-PERSON]曰。蓋獄囚之傅生。實是好生之德意。而至於白放。則恐有太輕之嫌矣。予曰。此是人情所在。聞之則孰不欲傅生乎。仍命文源曰。 告由祭。以何日爲之乎。文源曰。始役日子擇日草記。姑未下。 告由擇日。待此草記批旨爲之耳。予曰。今當書下。出去卽爲擇入也。因謂命善曰。司僕修改後。則可謂一新矣。命善曰。臣則別無效勞之事。而昨伏見傳敎下者。太爲過當。實非堪承者。而惶悚則極矣。予命司僕懸板印出本入之。予曰。卿親書乎。命善曰。然矣。
정조 9년 · 목
興鎭曰。今 實錄奉安下去時儀衛軍。調發守總兩營。今番則以新製兵符。所當發軍。故敢達矣。予曰。依。仍命記事官李崑秀曰。曝曬之行。何時發行乎。崑秀曰。來旬間發程。而當擇日啓下矣。
정조 9년 · 강
持平柳畊上疏辭職。仍懲討。腸批。
정조 9년 · 목
疏略曰。臣三朔蹲冒。隨事顚錯。而至於福賊之只施次律。前諫長之疏出。而溺職尤著。特許鐫改焉。憂慨之極。敢此附陳。蓋自丙丁以來。亂逆接跡。殆無虛歲。始也心泄苟度。終焉玩愒自在。噫。今日國家之維持者。明義一書也。臣子之藉手者。懲討大義也。伏願亟從三司之請。幷施當律焉。批以。所陳已諭於疏批。爾其勿辭察職。
정조 9년 · 강
禁推前吏曹參判李敬養。
정조 9년 · 목
全羅監司李在學以錦山郡守朴存源罷黜馳啓。敎以。向以上京守令下送後草記事有特敎。該曹亦以盡爲下送草記。觀此狀本。以受由上京。還任無期爲言。然則該曹草記。未免爽實。此雖小事。難免存拔之論。當該吏曹堂上。下義禁府推考。
정조 9년 · 강
命時囚李惠祚等罷職放送。沈鉁拿處分揀。
정조 9년 · 목
義禁府啓言。初檢官順川前府使李惠祚。光陽前縣監禹禎圭等原情。泛稱遲晚。惠祚曾經侍從。除刑推。禎圭請刑推得情。敎以。長水崔汝贊獄事。究問其妻。仍以成案。伊時道伯旣多譴罷。今此順天金永右獄案。前檢官等成獄時。推問於永右妻。便作此獄證左。事實雖與汝贊獄稍異。其爲違法則一也。不可白放。當暑滯囚可悶。幷罷職。今日內放送後草記。又啓言。新寧前縣監趙器鎭原情。泛稱遲晩。請刑推得情。敎以。渠固精詳。豈如是其漫不知身在分憂之地。若知朝家欽恤之意。此等之事。豈敢誘之不知。不知亦罪。渠何敢開喙分疏。至於本獄之成案。自是當爲之事。又何敢以題外之說拖長說去。欲以益其煩浼之罪乎。以此以彼。此囚所爲。極爲駭然。罷職放送。主推官所不知事。無怪乎同推官之不知。同推官拿處分揀。從重推考。觀此本府啓目。刑曹原判付中。推官以檢官誤書。令政院取考刑曹判付釐正。
정조 9년 · 강
王大妃殿進御粟米飮。今姑停止。加減淸暑六和湯。命自今日一貼式煎入。榻敎也。
정조 9년 · 강
召見監印郞廳申大年于誠正閣。
정조 9년 · 목
承旨李秉模曰。本閣朝問安。姑未下。何以爲之乎。予曰。前例頒布。秉模曰。明日則日次奉審矣。依例擧行乎。予曰依。予曰。抄啓文臣課試試券。今皆入來乎。秉模曰。姑未盡入矣。予曰。先入者。預爲考試也。予曰。刻手爲幾人。而印出數爲幾張乎。大年曰。外方刻手多未上來。而印出數不過百餘張矣。予曰。工匠科布。爲幾斗乎。大年曰。二疋布六斗米而已矣。予曰。考出從厚前例。自監印廳移文兵曹上下出去分付。予曰。 王大妃殿湯劑中有議定者。藥房提調率御醫。待令于藥房事分付。
정조 9년 · 강
召見藥房提調趙時俊于誠正閣。
정조 9년 · 목
予曰。 王大妃殿問安。雖不大段。膈間似有痰候。且有嘔氣。水剌之節。比前益減。症候果是何候。湯劑當用何劑。醫官等各奏所見也。吳道炯曰。膈間熱痰之候。間間欠和。故雖粟米飮。添入竹瀝。欲爲治痰之劑。今番問安。似因痰候而然矣。徐命緯曰。臣之所見。與道炯無異矣。時俊曰。使醫官議藥乎。予曰。使之議藥也。
정조 9년 · 강
永祐園補土吉日。命以二十八日爲之。
정조 9년 · 목
禮曹啓言。 永祐園補土吉日。今七月二十八日。來八月初九日。以何日定行乎。敎以。以二十八日爲之。當日曉頭。先告事由。獻官以補土堂上爲之。
정조 9년 · 강
黃海監司洪秉纘疏陳病狀乞遞。賜例批。
정조 9년 · 강
命沈豊之等敍用。
정조 9년 · 목
敎曰。前參判沈豊之敍用。伊時處分。不過尊事體。本事實無相關。亦不可一敍一否。以戶房承旨罷職人。竝敍用。
정조 9년 · 강
以沈豊之爲吏曹參判。
정조 9년 · 목
敎曰。守令多窠。政官牌招開政。吏曹參判前望單子入之。待下批牌招。未下直守令。與今日政新除守令。皆令明日辭朝。
정조 9년 · 강
改差洪忠都事金遇國。慶尙都事朴宗默。全羅都事金命瑜。黃海都事李萬榮。原春都事權心彥。咸鏡都事金鳳郁。平安都事李燾。罷黜洪州牧使李益烍。
정조 9년 · 목
吏曹啓言。掌試都事。例以侍從差送矣。金遇國等未經侍從。請幷改差。李益烍身病。請罷黜。幷允之。
정조 9년 · 강
有政。吏曹參判沈豊之進。
정조 9년 · 목
以洪檢爲大司憲。李東旭爲執義。李太亨爲修撰。徐有隣爲同經筵。鄭民始爲左副賓客。鄭東愈爲益山郡守。李基永爲錦山郡守。趙基顯爲尼城縣監。金熙朝爲洪忠都事。徐配修爲慶尙都事。李庚運爲全羅都事。洪克浩爲黃海都事。申馥爲原春都事。權儐爲咸鏡都事。趙恒鎭爲平安都事。尹長烈爲洪忠左道京試官。曺允大爲慶尙左道京試官。成種仁爲全羅左道京試官。李敬一爲平安南道京試官。呂善亨爲洪州牧使。
정조 9년 · 강
命前吏曹參判李敬養放送。
정조 9년 · 목
政院以敬養禁推啓稟。敎以。旣示飭意。放送。
정조 9년 · 강
惠慶宮進服蔘橘茶。命自今日一貼式煎入。榻敎也。
정조 9년 · 강
召見下直守令子誠正閣。
정조 9년 · 목
予曰。下去須善爲之。予曰。李運永趙基顯。以未望落點。予意蓋有在焉。爾等體予此意。益加勉哉。
정조 9년 · 강
遞承旨李祖源。以徐鼎修代之。
정조 9년 · 목
敎曰。右副承旨許遞。前望單子入之。又敎曰。新除授承旨。牌招察任。
정조 9년 · 강
召見監印郞廳申大年李家煥于誠正閣。
정조 9년 · 목
予曰。此典多有誤字。詳細看過後釐正也。予曰。自何日印出耶。家煥曰。自明日爲始耳。
정조 9년 · 강
以黃昇源爲大司成。前望也。
정조 9년 · 강
命 實錄奉安時。射隊軍及砲手除出。
정조 9년 · 목
兵曹啓言。 實錄奉安原春道江陵史閣時。前後射隊軍替代。標信下送。令政院稟旨。請擧行。敎以。實錄奉安。事體至重。凡係儀衛。不宜減省。而以近日農形狀本觀之。關東穡事。方此關心。年前沁都外閣册寶及寶鑑奉安時。射隊軍兵。旣命權減。今亦不可異同。然與畿邑有異。其在重事體之道。全減則誠未安。前後射隊軍各二十名。挾輦砲手十名。除出使用事。分付原春監司處。圻邑則 陵謁當前。勞軍宜念。射隊軍置之。只挾輦砲手十名出用事。分付守禦使處。標信請出一款。依所啓施行。
정조 9년 · 강
命宮園儀一件。奉安于 景慕宮。禮刑工三典各一件。下送諸道印出。
정조 9년 · 목
通編監印廳以宮園儀刊印畢役。進上以今二十二日推擇啓。敎以。待秋涼。更爲擇日草記。進書後一件。緞衣粧盛樻。奉安于 景慕宮。又以禮刑工三典。自明日始印啓。敎以。先印卷別印潔白紙。各一件。下送翻刻諸道。使之隨卽印出。期於歲前畢印事分付。印上件數。雖已下敎。道內邑鎭驛頒布件數。自本廳量宜該道事力。頒印當否。區別草記後行會。
정조 9년 · 강
儒生趙★(山+翌)疏陳戎務。賜批。
정조 9년 · 목
疏略曰。臣於望拜禮時。有所奏之命。臣本韋布。不閑戎事。而竊伏讀 皇明高皇帝祖訓曰。古人於太平至治之世。肅號令謹閱習。蓋亦鎖患於未形。保治於無極。是知去兵所以召兵。忘戰所以速戰。以我國言之。觀於地圖。城郭之森羅。關防之重複。考於簿籍。軍總之裕如。戎器之夥然。夷考其實。十分相左。其可謂家有城郭乎。至若松都。卽西門咽喉。隨其形便而築石城。亦爲築堤種樹。有若內外城樣。而但射力不贍。蓋松京素多富人。皆願築城。預爲節目。自邊將以下。雖本營將吏之屢。從功勞必酬。則必多自願。而財力庶可減半。又以金川邑倉。移置于靑石洞。而有事則金川郡守率民兵入保。設栅于前後隘口。以爲松都後援。且以長湍豐德。受松都節制。相爲猗角。庶壯西門之銷鑰矣。以南路言之。倭人 壬辰。先從鳥嶺來。故築城於鳥嶺。歸重於東萊釜山。蓋倭船所由之路。非止一處。竊以謂事關備倭者。固當講究而不可忘也。以兵制言之。則黃口之薟。白骨之調無限。冒稱班閥者無數。至於良人公私賤之閒遊者太半。如此而何以免軍額難充之弊哉。竊以謂自今定制。校院生與軍校。定其始入與考老除之年限。如非身死在喪及犯重罪者外。勿爲遞代。士夫家墓奴。各宮山梁直。使有定數。則軍總役名之充補。庶無苟艱之弊矣。至於水軍。則近來不爲調習。又多山郡之人。若當水操。則至有齟齬渰溺之患。況於矢丸交發。風濤汹湧之際。安能措其手足乎。無論沿海沿江。皆以浦村人充定。則易於塡補而有實效矣。至於京軍門。則五營之設。欲矯五衛之弊也。論其蔑效於緩急。則與五衛無異。而至若守總兩營。徒擁虛名。爲國大蠹。南北漢之能守與否。無係於兩營之有無。竊以爲革罷兩營。南漢則專委於府尹。北漢則專委於管城將。而以水原廣州楊州坡州爲京師之四輔。依此定制。則似有實效矣。以器械言之。則最緊者無如鳥銃。而其用於雨雪中。則莫如弓弩。臣嘗見武備志所圖胡人弓樣。以弦直擊于弓末。名爲軍器弓。依此造成。可無脫弰移跗之患矣。我國戰船。質大難運。昔宋楊幺。浮舟湖中。以輪激水。其行如飛。依樣廣造。且稍減船制。使得常浮於水。則可以得力於緩急矣。批以。所陳極爲根據。間多採用之語。許令廟堂稟處。
정조 9년 · 강
命金廷福嚴棍放送。
정조 9년 · 목
兵曹啓言。卽接景福宮衛將牒報。則昨夕巡審時。扈衛廳軍士金廷福。越城入來。請令攸司照法嚴治。敎以。景福宮墻垣。只有基址。不可以踰越宮城比律。移付刑曹照勘。則用律有掣礙者。卿其嚴棍放送。
정조 9년 · 목
刑曹啓言。武藝別監鄭德漢朴盛根等。率畜娼物。敺打人物。因傳敎移送矣。各杖一百後。德漢靈光郡荏子島。盛根順天府防踏島。幷充軍定配押送。娼女問名捉來。自臣曹請勘處。允之。
정조 9년 · 강
王大妃殿進御加減淸暑六和湯停止。導痰君子湯。命自今日一貼式煎入。榻敎也。
정조 9년 · 강
召見太僕內院提調及補土堂上于誠正閣。同僕提調徐命善。內醫提調徐有隣。訓鍊大將具善復。禮曹參判李文源。
정조 9년 · 목
命善曰。 王大妃殿連日進御湯劑。有問安之節乎。予曰。以暑症有靡寧之節矣。命善請使醫官議藥。予曰。提調率醫官入侍。予曰。 王大妃殿問安。以暑症數日欠和。故連進湯劑。而湯劑則太涼。有加減之道否。吳道炯曰。進御湯劑。亦非涼劑。連用五貼後。進御他藥。似好矣。予曰。唯。仍謂善復等曰。當此晩熱。往董役事。爲勞實多矣。善復等曰。大役幸得順成。則用是爲喜。臣等往役。何勞之有乎。予曰。此予 親山役事。雖不得已。使卿勞役。心實不安。且役軍輩使役之節。須思歡悅之道。俾忘勞役之苦。予所深望矣。仍玉色凄然。嗚咽下敎曰。某年以後。初始大役。心焉抑塞。無以爲喩矣。予曰。雇價之外。當送米包。時時饋酒。人人給賞。無使一夫呼冤之弊好矣。
정조 9년 · 강
召見藥房提調趙時俊于重熙堂。